Paterna millorarà la seguretat i el manteniment de les 70 zones infantils del municipi
19/08/2015

# Paterna millorarà la seguretat i el manteniment de les 70 zones infantils del municipi

[![El alcalde Sagredo visitando un parque infantil del municipio](/images/noticias/2015/08/sagredo-parques.jpg)](/images/noticias/2015/08/sagredo-parques.jpg)

19.08.2015

Per a garantir zones de joc segures i en bon estat, el consistori trau a concurs públic el Servei de Manteniment, Conservació, Reparació i Certificació de les Àrees de Jocs Infantils a Paterna

L’alcalde de Paterna, Juan Antonio Sagredo vol garantir la seguretat de tots els xiquets paterners i el correcte manteniment de les àrees de joc infantils del municipi i, amb eixe fi, des de l’Àrea d’Infraestructures, s’han preparat uns plecs per a la contractació externa del manteniment, conservació, reparació i certificació de tots els parcs infantils del poble.

“L’objectiu és que en totes les zones infantils es complisquen les normes de seguretat, tant en matèria de revestiments de les superfícies de les àrees de joc per a absorbir els impactes com pel que fa a la distància reglamentària entre els diversos elements de joc”, ha explicat Sagredo alhora que ha puntualitzat que, “actualment, moltes àrees de joc no reuneixen eixes condicions de seguretat i això és quelcom que corregirem immediatament”.

En este sentit, l’alcalde també ha destacat que “amb esta mesura, no sols s’aconsegueix millorar el nivell de seguretat de les àrees infantils, sinó també el seu manteniment, perquè – tal com ha recordat Sagredo - “fins ara, Paterna tenia només un tècnic per a l’atenció i conservació dels seus 70 parcs”.

Amb la implantació d’este servici, Sagredo no sols compleix un dels seus compromisos electorals sinó que també dóna resposta a una històrica reivindicació veïnal, ja que són moltes les famílies paterneres que, durant anys, porten queixant-se del deficient estat dels parcs infantils i de la poca inversió en la seua millora.

“Ja hem començat a treballar perquè els paterners i paterneres tinguen una ciutat en les millors condicions per al gaudi, recreació i oci dels seus fills”, ha subratllat Juan Antonio Sagredo alhora que ha recalcat que “la seguretat dels menors de Paterna és una prioritat per al nou equip de govern”.